Φέι Μπέιντερ

Η Φέι Μπέιντερ (Fay Okell Bainter, 7 Δεκεμβρίου 1893 - 16 Απριλίου 1968) ήταν Αμερικανίδα ηθοποιός βραβευμένη με όσκαρ Β' γυναικείου ρόλου για την ταινία του 1938 Ζέζεμπελ (Jezebel). Είναι επίσης γνωστή για τη συμμετοχή της στις ταινίες: Η μικρή μας πόλη (Our Town, 1940), Η Γυναίκα της Χρονιάς (Woman Of The Year, 1942) και Οι Ψίθυροι (The Children's Hour, 1961).

Η Μπέιντερ γεννήθηκε στο Λος Άντζελες το 1893 από τους Τσαρλς Μπέιντερ και Μέρι Όουκελ. Σε πολύ μικρή ηλικία ακολούθησε έναν θεατρικό θίασο σε περιοδείες ανά την αμερικανική ύπαιθρο. Το 1909 έκανε την πρώτη της θεατρική εμφάνιση και το 1912 έκανε το ντεμπούτο της στο Μπρόντγουεϊ στην παράσταση The Rose of Panama. Εμφανίστηκε σε πολλά θεατρικά στο Μπρόντγουεϊ και ήταν ήδη μεγάλο όνομα όταν έκανε το ντεμπούτο της στον κινηματογράφο στην ταινία της Metro-Goldwyn-Mayer (This Side of Heaven). Την ίδια χρονιά πρωταγωνίστησε στο Μπρόντγουεϊ στο θεατρικό του Σίντνεϊ Χάουαρντ Χαμένα νιάτα (Dodsworth). Επέστρεψε στη μεγάλη οθόνη τρία χρόνια αργότερα και το 1938 τη βρήκε να υποδύεται τη θεία της Μπέτι Ντέιβις στην ταινία του Γουίλιαμ Γουάιλερ Ζέζεμπελ. Την ίδια χρονιά γύρισε και την ταινία Ο νόθος (White Banners) πλάι στον Κλοντ Ρέινς για το οποίο και βρέθηκε υποψήφια για όσκαρ Α' γυναικείου ρόλου. Ήταν η πρώτη γυναίκα ηθοποιός υποψήφια τόσο για όσκαρ Α' γυναικείου ρόλου όσο και για όσκαρ Β' γυναικείου ρόλου την ίδια χρονιά. Έκτοτε το φαινόμενο αυτό έχει επαναληφθεί 9 φορές. Στην κατηγορία Α' γυναικείος ρόλος έχασε από την συμπρωταγωνίστριά της Μπέτι Ντέιβις, ενώ κέρδισε το όσκαρ Β' γυναικείου ρόλου. Η αρχή της δεκαετίας του 40 τη βρήκε να πρωταγωνιστεί στην κινηματογραφική μεταφορά του δράματος του Θόρντον Γουάιλντερ Η μικρή μας πόλη. Συνέχισε να εργάζεται καθ' όλη τη διάρκεια της δεκαετίας του 40 ως καρατερίστα. Έλαβε ακόμη μια υποψηφιότητα για όσκαρ Β' γυναικείου ρόλου για την ταινία του Γουίλιαμ Γουάιλερ Οι Ψίθυροι (The Children's Hour).

Ήταν παντρεμένη με τον στρατιωτικό Ρέτζιναλντ Βέναμπλ, με τον οποίο είχε ένα γιο που ήταν επίσης ηθοποιός. Η Μπέιντερ πέθανε από πνευμονία το 1968 σε ηλικία 75 χρονών.

Επιλεγμένη φιλμογραφία 
 Ο νόθος - (White Banners, 1938)
 Ζέζεμπελ - (Jezebel, 1938)
 Φεγγοβόλημα - (The Shining Hour, 1939)
 Η μικρή μας πόλη - (Our Town, 1940)
 Η Γυναίκα της Χρονιάς - (Woman Of The Year, 1942)
 Ανθρώπινη Κωμωδία - (The Human Comedy, 1943)
 Ανήσυχα Βράδια - (Dark Waters, 1944)
 Νύχτες τ' Απρίλη - (State Fair, 1945)
 Βιρτζίνια - (The Virginian, 1945)
 Είμαι μάγκας και ομορφόπαιδο / Ο βασιλιάς του Μπρούκλιν - (The Kid from Brooklyn, 1946)
 Η κοιλάς της σιωπής - (Deep Valley, 1947)
 Χαρούμενη παρέλασις / Ο Μίτι τα' χει 400 - (The Secret Life of Walter Mitty, 1947)
 Νοσταλγοί του παρελθόντος - (June Bride, 1948)
 Καθώς κυλούν τα χρόνια - (Close to My Heart, 1951)
 Οι Ψίθυροι - (The Children's Hour, 1961)

Παραπομπές

Εξωτερικοί σύνδεσμοι 

 Η Φέι Μπέιντερ στο imdb
 Η Φέι Μπέιντερ στο cine.gr

Βραβευμένες με Όσκαρ Β' Γυναικείου Ρόλου
Αμερικανίδες ηθοποιοί θεάτρου
Αμερικανίδες ηθοποιοί κινηματογράφου